Сары-Булак калай кени
Сары-Булак калай кени   Ысык-Көл облусунун Жети-Өгүз районунда, Ак-Шыйрак кыштагынын батыш тарабында, Үчбайке тоосунун түндүк этегинде. 1954-ж. табылган. Кен аймагын девон мезгилинде пайда болгон акиташ теги жана аны жиреп чыккан пермдин гранит интрузиясы түзөт. Калай рудасы акиташ тегинин интрузияны бойлой созулган мраморлошкон тилкесинде топтолгон. Тилкенин жазылыгы 300–400  м. Руда тулкусу линза сымал мамычаны түзөт. Анын узундугу 55–105 м, калыңдыгы 3,5–21,9 м, жантаюусу боюнча 500 м терендикке чейин аныкталган. Татаал курамдуу касситерит-сульфиддүү, негизги минералдары: касситерит, галенит, сфалерит, пирротин халькопирит ж. б. Пайдалуу компоненттердин өлчөмү: калай – 0,62%, сурьма – 1,79%, коргошун – 3,04%, цинк – 2,75%, жез – 0,65%, висмут –0,61%, кадмий – 0,029%, индий – 0,004%, күмүш – 93 г/т. Руданын запасы С1 категориясы боюнча 929 миң т, калай металлыныкы С2–10,0 миң т.

Колдонулган адабияттар
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
 Кыргызстандын кен байлыктары